Ich, Hannsz Arnnald Saͤgesser, schul̄s zuͦ Araw, bekenn unnd toun kund mitt disem breiff, das ich vō besunder bevelch waͤgē mines schwagers Sebastians vō Lutternwͦ, seligē, früntschafft, vō waͤgen und
an statt siner elichen, verlasznē sünen dise nach beschribnē goͤutter, umb das dorff zuͦ Byrēloff
ge legen, mitt ir rechttung und zuͦ gehoͤrd, als dann die an die gedachttē mines schwagers
eliche sün ze lichen ge vallē sind vō irem gemelttē vatter saͤligē ge daͤchtnisz, die voˀmals
Roͤudi Floumā unnd nach im Heinni Richinger zuͦ lechen geheptt handt lut der lechen breiffen,
jetz zuͦ rechttem manlechen gelichen hab dem erberē Hannssen Habsz ouch zuͦ Byrēloff. lich im
ouch die in haltt der alttē lechen breiffen, was ich im an statt der gemelttē kinnden vō rechts
waͤgen dar anzelichen hab, die vō denn selbē kinnden also zuͦ manlechen innezehaben, ze
nutzen unnd ze niessen, be setzen unnd ennttsetzen un̄ mir da an statt der kinnden gehoˀsam
ze sind, ze deinē und ze thuͦnd, das ein lechen mā sinē lechē herrē vō siner mālechen
waͤgen ze thuͦnd schuldig ist. das mir ouch der selb Hannsz Habsz zuͦ handen der kinden, in
dero namē ich lich, im lich, also ze thuͦnd zuͤ gott unnd den heligen geschworan hatt, doch
denn kinnden und irē nachkamē an anderē manschafftten und lechenschaffttē, an irē rechttē ane
schaden, alles nach leches rechtt unnd un gevarlich. unnd sind dis die stuck beder gouͤtter: das
ein goutt, das vor zytten des Dussen vō Byrēloffs gewesen ist: des erstē ein halb juchart ackers,
unnder der Steyg gelegen, abnē Uff dem Geys Hag, stost uff des Floumans acker und hin in an die
Kurtzen Steyg, so jetz mā buwt Heinni Meyer zuͦ Birloff. aber ein halb juchart ackers hinder des
Dussen hus, ist jetz ein hoffstatt, in der oberē zelg gelegē, stost an Floumans goͤutter, genantt Heˀmansz
Acker, stost an die hus hoffstatt. aber ein halb juchartt ackers vō Eychhalden by Goͤttishusen, genantt
Birchē Acker, gelegē zwuͤschend Floumans ackers. aber ein halb juchharttē in der niderē zelg,
ge nantt das Müly Aͤckerly, zwüschend Floumansz goͤutter, die auch Heinni Meyer buwt. aber ein
juchartt ackers, ge nantt der Greboll, im wyger unnder Floumans acker by der Ar gelegen. it₎ ein
matt bletzly hinder denn hüserē, neben der von Mülynē gent, das auch Heinni Meyer buwt. it₎
unnd sind dis die stuck des anderē goutz, hatt voˀ zitten der Fryg geheptt und erkoufftt vom
Engellmā: des erstē zuͦ Goͤttishusen uff dem Rein: ein aͤckerly, gelegē an Floumans acker,
stost hinab uff uff den Reinacker und hin uff an den waͤg. aber ein juchart ackers voˀ der Eychhalden, zwüschend des Tussen und Floumans ackerē. aber ein aͤckerly unden am Ruͧty Rein,
unnder der Steyg, in der zelg uff dem Rein, stost uff des Dussen und ufFloumans acker.
aber ein juchartt ackers, genantt Kalchbett, lit uff dem Kurtzē Steyg zwüschend der
Steyg und der rüty. aber ein juchart under dem Geysz Hag an des Tussen acker. aber ein
aͤckerly, da das hus uff lit, stost an den waͤg und uff des Floumans acker. it₎ ein matt
bletzly nid dem hus, under dem weg an des Floumans acker. aber ein aͤckerly in der oberē
zelg gelegē, an des Floumans aker. aber ein acker da selbs gelegē an der Stein Reyte
am hag by wolffs birbuͦm, trettet hin ab uff den waͤg. aber ein acker da selbs uff dem
Rein an des Floumans acker gelegē. unnd des alles zuͤ warem und vestem urkund hab
hab ich, ob genantter Hans Arnnald Saͤgesser, vō waͤgē der voˀ gemelttē kinnden mī
eygen in sygoll lassen hencken an disen breiff, mir unnd minē erbē ane schaden.
der gebē ist uff mittwuch nach sant Laurentzē tag, des jars do mā zaltt nach der gepurtt xp̄e tussend funffhundert und zwoͤlff jar.